Document ID: 32006D0060

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Φεβρουαρίου 2006
για την τροποποίηση του παραρτήματος Γ της οδηγίας 89/556/ΕΟΚ του Συμβουλίου όσον αφορά το υπόδειγμα υγειονομικού πιστοποιητικού για το ενδοκοινοτικό εμπόριο εμβρύων κατοικιδίων βοοειδών
[κοινοποιηθείσα υπό τον αριθμό Ε(2006) 193]
(Κείμενο που παρουσιάζει ενδιαφέρον για τον ΕΟΧ)
(2006/60/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και την εισαγωγή εμβρύων κατοικιδίων βοοειδών από τρίτες χώρες (1), και ιδίως το άρθρο 16,
Εκτιμώντας τα ακόλουθα:
(1)
Η οδηγία 89/556/ΕΟΚ καθορίζει τους υγειονομικούς όρους που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών από τρίτες χώρες.
(2)
Η εν λόγω οδηγία προβλέπει, μεταξύ άλλων, ότι δεν επιτρέπεται να αποστέλλονται έμβρυα βοοειδών από το ένα κράτος μέλος στο άλλο παρά μόνον εφόσον έχουν συλληφθεί με τεχνητή σπερματέγχυση ή εξωσωματική γονιμοποίηση με σπέρμα από σπερματοδότη ενός κέντρου συλλογής σπέρματος που είναι εγκεκριμένο από την αρμόδια αρχή για τη συλλογή, την επεξεργασία και την αποθήκευση σπέρματος ή με σπέρμα εισαγόμενο σύμφωνα με την οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος κατοικίδιων βοοειδών (2).
(3)
Το υπόδειγμα υγειονομικού πιστοποιητικού για το ενδοκοινοτικό εμπόριο εμβρύων κατοικιδίων βοοειδών προβλέπεται στο παράρτημα Γ της οδηγίας 89/556/ΕΟΚ. Το πιστοποιητικό αυτό δεν περιλαμβάνει ειδικές απαιτήσεις όσον αφορά το σπέρμα που χρησιμοποιείται για τη γονιμοποίηση.
(4)
Προβλήματα παρουσιάστηκαν στο εμπόριο εμβρύων ιδιαίτερα μετά τη θέσπιση αυστηρότερων κανόνων για την αποδοχή ταύρων σε κέντρα συλλογής σπέρματος βοοειδών με την οδηγία 88/407/ΕΟΚ, όπως τροποποιήθηκε από την οδηγία 2003/43/ΕΚ (3).
(5)
Προς αποφυγή προβλημάτων πιστοποίησης, πρέπει να συμπεριληφθεί μíα επιπλέον απαίτηση πιστοποίησης στο σημερινό υπόδειγμα υγειονομικού πιστοποιητικού η οποία να προβλέπει την υποχρέωση να πληροί το χρησιμοποιούμενο για τη γονιμοποίηση σπέρμα τις προϋποθέσεις της οδηγίας 88/407/ΕΟΚ.
(6)
Η οδηγία 89/556/ΕΟΚ πρέπει επομένως να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Γ της οδηγίας 89/556/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 23η Φεβρουαρίου 2006.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 2 Φεβρουαρίου 2006.

Labels: 0
3
6